શ્વાસે શ્વાસે શાસન વસેલું છે તેવા મહાશક્તિશાળી આચાર્ય ભગવંત અને આમરાજાએ મહાસંઘયાત્રા સમેત ગિરનાર તરફ પ્રયાણ આદર્યું. પ્રચંડ સત્વના સ્વામી આમ રાજાએ ભીષ્મપ્રતિજ્ઞા ધારણ કરી કે, “જ્યાં સુધી ગિરનાર મંડન નેમિજિનનાં દર્શન – પૂજન ન થાય ત્યાં સુધી આહાર પાણીનો ત્યાગ .” ક્યાં કાન્યકુબ્જ નગરી અને ક્યાં ગઢ ગિરનાર?શાસન પ્રભાવનાના અનેક સુકૃતો કરતો સંઘ આગળ વધી રહ્યો હતો. મનના મજબૂત એવા આમરાજાના શરીરની શક્તિ ક્ષીણ થવા લાગી હતી. આમરાજા જીવન – મરણ વચ્ચે ઝોલા ખાઈ રહ્યા હતા. સૂરિવાર સાથે સૌ સંઘ ચિંતિત હતો પરંતુ આમરાજા પ્રતિજ્ઞામાં અડગ હતા. સંઘ સ્તંભનતીર્થ પહોંચ્યો હતો. અંતે મહાશક્તિશાળી એવા સૂરિવરે શ્રી ગિરનાર મહાતીર્થના અધિષ્ઠાયિકા તથા શ્રી નેમિપ્રભુના શાસનની અધિષ્ઠાયિકા શ્રી અંબિકાદેવીની આરાધના કરી પ્રગટ કર્યા. ગિરનાર તીર્થરક્ષા અને આમરાજાના ભીષ્મસંકલ્પની વાતો વિસ્તારથી જણાવી. શાસનદેવી આચાર્ય ભગવંતની વાત ત્યાએ અંતર્ધ્યાન થયા અને ક્ષણવારમાં આકાશવાણી થઇ, “હે મહાપુણ્યવાન! હું ગિરનાર મહાતીર્થની અધિષ્ઠાયિકા અંબિકાદેવી છુ. તારા સત્વ અને શૌર્યથી હું ખૂબ પ્રસન્ન છુ. તીર્થરક્ષાની તારી તલપ અને તારા દેહની દુર્બળસ્થિતિને જોઇને ગિરનારના શ્રી નેમિપ્રભુની પ્રતિમા લઈને હું આવી છું. તેના દર્શન – પૂજનની તારી પ્રતિજ્ઞા પૂર્ણ થશે.” થોડીક પળોમાં દેદીપ્યમાન પ્રતિમા ધરણીતલ ઉપર અવતારી. સૌ પરમાત્માની ભક્તિમાં લાગી ગયા. હજુ આમરાજાના મનમાં પ્રતિજ્ઞા પૂર્ણ થવા અંગે સંશય હતો. ત્યારે દિવ્યવાણી થઇ કે, “હે બાળ! આ પ્રતિમાના દર્શન – પૂજન દ્વારા તને ગિરનાર ગિરિવરના શ્રી નેમિપ્રભુના જ દર્શન – પૂજનનો લાભ થયો છે માટે તારી પ્રતિજ્ઞા પૂર્ણ થવામાં લેશમાત્ર સંશય ન રાખીશ.!” શાસનદેવીના દિવ્ય વચનોના અવલંબને અધૂરા મને પણ આમરાજાએ પરનું કર્યું. સકલસંઘ ગિરનારગિરિ તરફ આગળ વધ્યા. સૂરિજી અને રાજા ગિરનારની દિન પ્રતિદિન પરિસ્થિતિની માહિતી મેળવતા રહ્યા અને સામો પક્ષ વધુ બળવાન થવાની પૂરી કરતો હોવાના સમાચાર મળ્યા.